Notum sit presentibus et futuris mortalibus, quod ego Sigaldus, filius Narduini de Sareras, reminiscens enormitatem peccatorum meorum, et audiens Dominum dicentem in Evangelio: «Date elemosinam et ecce omnia munda sunt vobis», et alibi: «Nisi quis renuntiaverit omnibus quæ possidet, non potest esse meus discipulus»; ideo ego renuntio mundo et omnibus pompis ejus, et gaudens suscipio sanctæ religionis habitum secundum regulam Sancti Benedicti, in loco qui vocatur Cluniacus, ubi donnus abba Hugo magis videtur prodesse quam preesse; ideoque concedo et trado Deo et sanctis apostolis ejus Petro et Paulo et fratribus in predicto loco Deo servientibus, aliquid de hereditate mea, quæ obvenit mihi ex parte matris meæ Eufemie: hoc est in villa Miciaco unum mansum et omnia quæ ad ipsum pertinent, in vineis, campis, pratis, silvis; in villa Chliger unum mansum in loco qui vocatur ad Fontana Oisaini et omnia quæ ad ipsum pertinent; in villa Bruelis unum mansum et omnia quæ ad ipsum pertinent; similiter in ipsa villa medietatem unius prati quod habebam cum Sigaldo consobrino meo; in eadem villa, terra de Labalosa, et boscum de Tremblet, meam partem; in villa Montari unum mansum et omnia quæ ad ipsum pertinent; in boscum de Grangas meam partem quam ibi habebam; in boscum de Cenva omnia quæ ibi habebam. Firmatores istius cartæ sunt fratres mei Stephanus et Gausmarus. Et ideo ego Sigaldus consentio eis duos manso[s] de hereditate mea in villa Sareras in vita illorum, et post mortem eorum revertantur ad sanctos apostolos Petrum et Paulum et ad locum Cluniacum. In tali ergo tenore consentio eis istos duos mansos, ut omnia quæ suprascripta sunt ore laudent et manibus confirment. S. Sigaldi, qui donavit et ipse firmavit. S. Stephani et Gausmari, fratrum ejus. S. Gausceranni avunculi ejus. S. Rannaldi consobrini ejus. S. Arlebaldi, prepositi de Cavinias. S. Udalrici Barbut prepositi. S. Sigaldi consobrini ejusdem. S. Arduini consobrini ejus. S. Hysnardi. S. Nazareæ, uxoris patris ejus. S. Udalrici, matricularii æcclesiæ de Gliget. S. Ildini et Heldradi de Buchec. Si quis autem huic dono calumpniam inferre voluerit, iram omnipotentis Dei incurrat, nisi resipuerit et ad satisfactionem venerit. Actum apud Cluniacum, V kalendas augusti, anno incarnationis dominicæ MLXX VIII[I], epacta XV, indictione II, presidente in æcclesia romana apostolico donno Gregorio VII, regnante in Fra[n]cia rege Philipo, anno XIX regni ejus. Omnia hæc quæ in ista carta scripta sunt, sita sunt in episcopatu Matiscensi.